Fi stqarrija, Repubblika saħqet li Muscat għandu jitlaq minn Kastilja biex ikun investigat Wara li Joseph Musca t ħabbar li se jirriżenja fit-12 ta' Jannar li ġej , l-organizzazzjoni Repubblika insistiet li Muscat għandu jitlaq minnufih minn Kastilja "għax hemm bżonn li jkun investigat" u "biex ikunu ppreservati l-provi." "Jeżisti suspett raġjonevoli u serju li Joseph Muscat tal-anqas ħa sehem u qed jieħu sehem f’cover up biex jeħles lil sħabu mill-assassinju ta’ Daphne Caruana Galizia. Minħabba dan is-suspett, jeżisti allura s-suspett raġjonevoli li Joseph Muscat għandu aktar responsabbiltajiet diretti u gravi," insistiet l-organizzazzjoni. L-appell tagħha huwa li minnufih, id-Deputat Prim Ministru Chris Fearne jieħu f'idejh l-irwol ta' Prim Ministru. "Il-pulizija għandha immedjatament titlob li tinfetaħ inkjesta maġisterjali biex jiġu ppreservati l-provi. Dawn għandhom jinkludi s-servers tal-email accounts li għandhu Joseph Muscat minbarra dak uffiċjali," kompliet l-organizzazzjoni. Talbet ukoll li ssir ssir "prelevazzjoni urġenti tal-provi mid-dar ta’ Joseph Muscat fejn Keith Schembri qatta’ l-aħħar lejl qabel ġie arrestat." Temmet tgħid li Joseph Muscat f’Kastilja huwa "theddida u insult" għall-proċess tal-ġustizzja. Intant, għada fl-4pm, quddiem il-Parlament, se tkun organizzata protesta.